दिनैबो जों गुवाहाटीसिम मोब्लिद गोनां रेल आरो मोननै लारिनि लामा मोनाखै । ओजों हादराव बुलेट ट्रेइननि आनजाद नायसंनानै हाइपार लुपनि सिन्था खालामगासिनो।जों बै खोलोबसिम सहैनांगौबा जौसे बोसोरबो नांनो हागौ ! 2014 मायथायाव गाहाइ मन्थ्रि नरेन्द्र मदीनि दाद्रिनि उनाव सा-सानजा सिमनानि रेलवेआ मोनसे ” सानथावै” गोग्लैसोनानै थानाय जुग-जुग उन जाना थानाय लामडिं-शिलचर रेल लामानि लुनाय खामानिखौ दान मोननैयावनो फोजोबदोंमोन । मोनसे नुथाय नुबावदों बगीबिल दालां , ढला शदिया दालां, गेस क्रेकारनि बेलायावबो। खोनानाय बादिब्ला नामनि सोवणशिरी बिथांखिनि खामानि उन खालामनानै लाखिनो मावख’गिरिनि मददआ गुबुननिख्रुइ बांसिन। गासैयावबो खरसा बारायनानै थिकादारफोरजों रायजोनि धोनखौ लुथिनानै जानायनि फान्दो । बे मोननैबो बिफाननि मावख’गिरिफोरा जोंखौ खोमसि हाखराव नारहरदों। आरो मोनसे बाथ्रा । NHIDCL ब्रह्मपुत्र बर्ड बादिया मोनसे गुफुर मैदेर जानो थांगासिनो दं बिदि जाहोननि थाखायनो । बायदिसिना गोबां जाहोननि थाखाय जों ट’ल गेटनि बेरेखा। गिबियावनो हादरनि गुबुन नोगोरफोर बादि लामाफोरखौ गोजौ थाखोनि खालाम । सुबिदाफोरखौ हो । बेबस्थाफोरखौ मोनहो। समाव बिथांखिफोरखौ फोजोब। जिस्नि बोसोर जा फावसायबाय बियो सुफुं जानो थाखाय आगानसे आवगाय लांनानै बिथांखिफोरखौ जाफुं हो । बि खालिसो जों हमदांगोन जे जों हादरनि गुबुन बाहागोफोरजों समान जाफादों , बै सानखालि रंजानाय गोसोजों मासुल होगोन । सोरखारा सोमावसारयारि गारांखौ गोहो बाहायनानै एमब्रायै लायोब्ला होनांगोन, होगोन, नाथाय हादरा अन्याय खालामदों होननानै, फारसेथिंल’ सानग्रा होननानै, नासयदों होननानै गोसोनि सिंनि अरआ जोंबाय थागोन । बाथ्राया बेखिनियानो । फोसावजानाय लिरबिदाङाव मख’नाय बुंनायफोरा लिरगिरिनि गावनिनो आरो बे बुंनाय बिदियै टाइम8नि बिबुंथिफोरा जाफुङाबो जानो हागौ।